Kalpasan ti Doxology ken National Anthem, naipresenta dagiti nagturpos a Kindergarten babaen kada Ms. Gemma A. Ponce, Mr. Ferico Arcebal ken Ms. Kathy Ann Aganad.
Binagi ni Mr. Edwin Duque, Head Teacher, ti Petition for the Confirmation of the Candidates for Graduation. Confirmation of Graduates ti inakem ni Mrs. Helen V. Siruno, Public Schools District Supervisor ti Cabugao DepEd District.
Kalpasan a maisab-it dagiti nagannak/agay-aywan dagiti ribbon ken pannakaiyawat dagiti sertipiko kadagiti nagturpos babaen kadagiti sangaili, nagmensahe ti District Supervisor.
Imbatad ni Mrs. Siruno a maik-ikkaten ti sistema a sumagmamano laeng ti makagaw-at ti nangato nga adal. Gapu iti regget dagiti taga-barangay nga agadal, maiwalinton ti “disparity” gapu ta maiyintek iti sapasap ti oportunidad iti edukasion.
Binagbagaanna dagiti nagturpos nga ituloyda ti agbasa. Innayonna a saanen a lapped ti kinakurapay ta adda met dagiti maidiaya nga scholarship program. Laokan laeng ti pinget ken essem tapno maragpat ti nangatngato nga adal.
Napnuan kaipapanan ti anag ti panagsarita ti Guest Speaker a ni Miss Jelly A. Ponce, Batch 2001, ken maysan a Registered Nurse. Bininsana ti kasasaadna a nangrugi ti baba sakbay a magaw-atna ti pantok ti balligi. Anus, panagibtur, pinget ken determinasion dagiti kangrunaan kenkuana nga igam ti biag a nakaragpat ti balligi ti adal.
Indauluan da Dafny Lae P. Castillo ti Grade 6 ken da Jennifer Tabbuada ken Kyla Aguimatang ti Kindergarten A & B.
Indauluan met da Congressman Ryan Luis V. Singson ken Mayor Edgardo S. Cobangbang, Jr. dagiti nagidonar ti medalia ken pammadayaw kadagiti nagturpos iti Elementaria ken Kindergarten A & B.
Timmabuno kadayta a panagturpos da SB Member Vicky S. Serna, Committee on Education Chairperson, Mrs. Julia A. Cayso, Elementary Schools Principal, Miss Maxene S. Cobangbang, pannakabagi ni Mayor Ediboy, ken Ret. District Supervisor Rudy Vallejo.Adda 25 a bilang ti naggraduar ti Grade 6 idinto ta 45 ti nagturpos iti Kindergarten A & B. # (Web In-Action)
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn